વોશિંગ્ટન- અમેરિકાએ વધુ એકવાર પાકિસ્તાનને ફટકાર લગાવી છે. પાકિસ્તાનમાં આગામી સમયમાં સામાન્ય ચૂંટણીઓ યોજાશે. તે પહેલા આતંકી હાફિઝ સઈદની પાર્ટી મિલ્લી મુસ્લિમ લીગને (MML) અમેરિકાએ આતંકી સંગઠન જાહેર કર્યું છે. ઉલ્લેખનીય છે કે, MML હાફિઝ સઈના નેતૃત્વવાળા આતંકી સંગઠન જમાત-ઉદ-દાવાનો રાજકીય મોરચો છે. અમેરિકાએ મિલ્લી મુસ્લિમ લીગ સહિત તેના સાત સદસ્યોને પણ વિદેશી આતંકી જાહેર કર્યા છે. ઉપરાંત અમેરિકાએ તહરીક-એ-આઝાદી-એ-કશ્મીર (TAK) સંગઠનનો પણ આતંકવાદી સમુહની યાદીમાં સમાવેશ કર્યો છે. TAKને પણ આતંકી સંગઠન લશ્કર-એ-તૈયબાનો જ એક ભાગ ગણવામાં આવે છે. ડોનાલ્ડ ટ્રમ્પ પ્રશાશનના જણાવ્યા મુજબ પાકિસ્તાનમાં આતંકી સંગઠનો કોઈ પણ પ્રકારની રોકટોક વગર ખુલ્લેઆમ પોતાની કાર્યવાહી કરે છે.